Í stórri hreyfingu eins og körfuknattleikshreyfingunni eru margar hendur sem koma að hverju verki . Ekki er alltaf víst að hinn almenni félagsmaður eða körfuknattleiksmaður geri sér grein fyrir hve mikil vinna getur verið á bak við hin ýmsu mál sem á borð hreyfingarinnar berast . Nefndir KKÍ eru fjölmargar og þar er unnið mikið ólaunað starf , en nefndarmenn KKÍ eru allir sjálfboðaliðar . Til að varpa ljósi á þau störf sem unnin eru í nefndunum munu birtast hér á vefnum nefndakynningar næstu þriðjudaga . Kynningarnar verða hér í Lesningunni hægra megin á vefnum . Alls starfa hátt í fjörtíu manns í nefndum og dómstól KKÍ . Nefndirnar fá mismikil verkefni til að vinna úr , en mikið mæðir á sumum þessara nefnda . Þær nefndir sem hvað mest mæðir á meðan á keppnistímabilinu stendur eru mótanefnd og dómaranefnd . Það er mikil ábyrgð sem hvílir á þessum nefndum því niðurröðun allra leikja og að dómarar séu settir á leikina hvílir á herðum móta - og dómaranefndarmanna . Aðrir nefndir KKÍ , svo sem landsliðsnefndirnir , hafa flest verkefni utan hins hefðbundna keppnistímabils hér innanlands . Keppnistímabil landsliðanna er frá því Íslandsmótinu lýkur í apríl og þangað til í september og er þá í mörg horn að líta hjá landsliðsnefnd karla , kvennalandsliðsnefnd og unglinganefnd . Fagnaðarefni er ef aðrar nefndir KKÍ , eins og aganefnd og dómstóll KKÍ , hafi fá og smá verkefni . Þó eru alltaf nokkrir tugir mála eða kæra sem berast aganefnd á hverju keppnistímabili , en dómstóllinn fær 1 - 3 mál til meðferðar á hverju tímabili . Hjá KKÍ er einnig til félagaskiptanefnd sem nú orðið fær ekki mörg mál til meðferðar , enda félagaskiptamál hreyfingarinnar í nokkuð föstum skorðum . Ógetið er endurskoðanda sambandsins sem fara yfir reikninga KKÍ í árslok , en þeir eru síðan lagðir fyrir körfuknattleiksþingið , sem haldið er í maí ár hvert . Auk fastra nefnda eru stundum starfandi milliþinganefndir . Þegar þing KKÍ ákveður að einhver mál þurfi gaumgæfilegrar skoðunar við , þá er gjarnan skipuð nefnd sem starfar fram að næsta þingi og leggur þá fram fullmótaðar og vel ígrundaðar tillögur . Í dag er slík nefnd starfandi um málefni yngri flokkanna . Launaðir starfsmenn á skrifstofu KKÍ eru tveir og starfa þeir með nefndunum , annar eða báðir eftir atvikum . Þó er þar um nokkra verkaskiptingu að ræða . Vonandi munu kynningar á nefndunum upplýsa og fræða lesendur kki.is um hlutverk og verksvið þeirra . Eins og fyrr segir mun fyrsta kynningin birtast þriðjudaginn 25. október .